### GRENLAND FRITEATERS STEDSANSPROSJEKT I PORSGRUNN (2005 – 2010)

### Gjennom en tverrfaglig sammensatt kunstnergruppe ble hele byens sentrum iscenesatt over en tre års periode (2005-2007). Vi ville utforske den skjulte byen som finnes bakom fasadene og omforme den i en kunstnerisk visjon som aldri hadde vært sett før. En visjon om å kunne vekke til live minner, rester og spor av liv og aktivitet. Aktualisere og gjenoppdage skjulte historier og drama som er dekket over av dagliglivets gjøremål.

### Vi ville bryte med de konvensjonelle teatersceners logikk og skape forestillingsarenaer av byens virkelige rom. Ta tak i byens arkitektur, dens portrom og mellomrom, gater og torg og bruke hele byens kropp som scene. Vi knyttet til oss nasjonale og internasjonale kunstnere, arkitekter, forfattere, billedkunstnere, historikere, komponister og musikere, enkeltvis og i grupper.

### Store deler av byens kunst- og kulturmiljø, lag og foreninger ble også trukket med i arrangementene for å skape en helaftens opplevelser til beste for publikum. Det hele i form av store anlagte byvandringer.

### Interessen var overveldende fra dag 1 blant byens befolkning, og prosjektet som skulle kulminere med byens jubileum i 2007 er fortsatt høyst levende. Vi vandrer fortsatt…

Grenland Friteaters Stedsansprosjekt, under ledelse av Geddy Aniksdal, har blitt gjennomført

på ulike steder i Porsgrunn sentrum siden 2005.

I 2009 presenterte vi Stedsans i Santa Clara på Cuba under tittelen CaminArte. Vi følger dette opp med nye byvandringer i april i år. I fjor, etter invitasjon fra og i samarbeid med Brageteatret, gjennomførte vi byvandringer i Drammen sentrum i forbindelse med deres byjubileum. I fjor og i år arrangerer vi også byvandringer i Ålesund i samarbeid med Byspill Ålesund.

Tallenes tale

Etter 6 år med by:vandringer (i Porsgrunn) i perioden 2005 - 2010:

* 17002 publikummere
* 137 enkeltinnslag eller stasjoner
* 94 vandringer
* mer enn 1160 involverte
* 16.6 mill kr
* Total varighet: 384 timer
* Eldste utøver: 99 år, yngste: 4 år.
* 70 gater, torg, parker, skogsholt, kirke(gårder), smug, brygger, elver, bakgårder, utkikkspunkt, hager, forsamlingshus, museer, parkeringsplasser, parkeringskjeller og industriområder besøkt.
* 75 virksomheter, lag og foreninger har vært med.

Porsgrunn kommune består av 34 623 innbyggere